《渔洋先生招同门诸子雅集以五月卖松风人间本无价为韵得价字》
清代·何世璂

乌起星欲沈，尘飞月当下。凉飔挽不留，炎气纷相射。

比来奉清挽，卜昼仍继夜。仿佛长松里，万壑秋涛泻。

风生两腋间，萧然不知夏。吹物岂无心，报琼讵论价。

以此托心期，登仙比羽化。又如顾长康，佳境得食蔗。

粲然谓热客，腐鼠何足吓。

作者简介：（1666—1729）清山东新城人，字澹庵，一字坦园，号铁山。康熙四十八年进士，官检讨。雍正间历两淮盐运使、贵州巡抚、吏部侍郎、署直隶总督。为官廉洁谨慎。卒谥端简。